TG จัดเมนู “ขนมหวาน” พิเศษเสิร์ฟบนเที่ยวบิน ต้อนรับ “เทศกาลสงกรานต์ 62”
TG จัดเมนู “ขนมหวาน” พิเศษเสิร์ฟบนเที่ยวบิน ต้อนรับ “เทศกาลสงกรานต์ 62”
9 เม.ย. 2562

บริษัท การบินไทย จำกัด (มหาชน) หรือ THAI  เปิดเผยว่า บริษัทร่วมสืบสานประเพณีไทยเนื่องในเทศกาลสงกรานต์ 2562 จัดขนมหวานเมนูพิเศษ ให้บริการผู้โดยสารที่เดินทางกับการบินไทยระหว่างวันที่ 13 – 15 เมษายน 2562 ดังนี้
เที่ยวบินภายในประเทศให้บริการทุกเที่ยวบินที่เดินทางเข้า-ออกจากกรุงเทพฯ (ยกเว้นเที่ยวบินที่ ทีจี 226 เส้นทางภูเก็ต – กรุงเทพฯ) โดยให้บริการผู้โดยสารชั้นธุรกิจที่เดินทางเข้ากรุงเทพฯ ด้วยตะโก้ฟักทองญี่ปุ่น และผู้โดยสารที่เดินทางออกจากกรุงเทพฯ ด้วยเค้กข้าวเหนียวมะม่วง และสำหรับผู้โดยสารชั้นประหยัดจะเพิ่มการให้บริการด้วยขนมวุ้นกรอบในทุกเที่ยวบิน
ส่วนเที่ยวบินระหว่างประเทศให้บริการทุกเที่ยวบินที่เดินทางเข้า-ออกจากกรุงเทพฯ (ยกเว้นเที่ยวบินไปยังตะวันออกกลาง อินเดีย และกัวลาลัมเปอร์) โดยให้บริการผู้โดยสารชั้นหนึ่งด้วยข้าวเหนียวมะม่วงราดกะทิอัญชัน ส่วนชั้นธุรกิจบริการด้วยพุดดิ้งมะม่วง และพุดดิ้งสาคู เสิร์ฟพร้อมมะพร้าวและมะม่วง และชั้นประหยัดบริการด้วยเค้กมูสมะม่วง เลเยอร์ด้วยกะทิและข้าวเหนียวใบเตย